  Майя Бывальцева Секыт улон югдуре шедем 30 сюрс пиналъёс Удмуртиысь карсьӧр лагерьёсын шутэтскозы. Со сярысь ивортэ элькунысь дышетонъя но тодосъя министерстволэн пресс-службаез. Туэ гужем 1 сюрс 653 пиналъёсты «Энергетик», «Юность», «Звездочка» но «Ёлочка» лагерьёсын кутозы. Со огазеяськонъёс электрон аукционъёслы йылпумъянъёсъя быръемын. Со сяна, элькунысь физкультурая, спортъя но егитъёсын ужан политикая министерство секыт улон югдуре шедем пиналъёс понна 25 профильной сменаос радъялоз, отчы 962 пиналъёс пыриськозы (2017-тӥ арын 945 быдэ вуымтэос понна 17 смена ортчытӥзы). Сяме пыӵамъя, та сменаосы трос нылпиё, начар семьяосысь пиналъёс, нылпи юртъёсын будӥсьёс, пӧртэм ёзъёсын учётын сылӥсь но условной амалэн кылкутон улэ шедем быдэ вуымтэос пырисько. Та ужрадлэн ужпумъёсыз эрикрадэз тӥян учыръёсты алон, пиналъёслэсь тазалыксэс юнматон луо. Удмуртиысь дышетонъя но тодосъя министр Светлана Болотникова верамъя, та дыре 1 сюрс 784 пиналъёс кунпуш ужъёсъя ёзэсъёсын учётын сыло, но шутэтскон дырзэс радъян ужрадъёсы ваньзы кыскымтэ. Кылсярысь, Ижкарын 324 нылпиос ас понназы кылемын. Министр та ужпумез сэрттыны-пертчыны куриз. Тодэ вайытом, 2018-тӥ арын гужем ӵоже 90 сюрслэсь трос пиналъёс лагерьёсын но санаторийёсын шутэтскозы шуыса чакалмын. Тегъёс: Мерлык Дышетон Ижкар Удмуртия пиналъёс Дышетонъянотодосъяминистерство шутэтскон  